Per Lønning

**Per Lønning** (1928–2016) var en norsk professor i teologi og idéhistorie, biskop og politiker (Høyre). Han var både dr.theol. og dr.philos. i idéhistorie.

Han var stortingsrepresentant 1958–1965, biskop av Borg 1969–1975, biskop av Bjørgvin 1987–1994, professor i kristendommens idéhistorie ved Universitetet i Oslo og forskningsprofessor ved Det økumeniske forskningssenter i Strasbourg.

Han ga ut en rekke bøker, vesentlig om teologiske og/eller idehistoriske emner, men også erindringsbøker .

## Liv og virke
### Bakgrunn
Per Lønning  var sønn av førstesekretær Per Lønning (1898–1974) fra Stord og husmor Anna Gurine Strømø (1895–1966) fra Sveio. Han var oppkalt etter sin farfar Per Mikkelsen Lønning, som var bonde og ordfører på Stord. Han hadde tre søsken; en av dem ble også teolog og politiker, Inge Lønning, som døde i 2013. 

Per Lønning ble student i 1946, og tok teologisk embedseksamen allerede som 21-åring med innstilling til Kongen. Senere fulgte stipendieopphold i Danmark, Frankrike, Vest-Tyskland, USA og Sveits. Han tok doktorgraden i teologi ved Universitetet i Oslo i 1955 om Søren Kierkegaard og doktorgraden i idéhistorie samme sted i 1959 om Blaise Pascal.

### Prest, politiker

Per Lønning ble ordinert i 1951, men en stor del av perioden før han  ble utnevnt til domprost i Bergen var han stortingsrepresentant (1958–1965). I begge disse periodene var han medlem av kirke- og undervisningskomiteen. Han var også medlem av Stortingets delegasjon til NATOs parlamentarikerforsamling 1962–1963, og delegat til FNs generalforsamling i 1964.

36 år gammel ble Lønning utnevnt til domprost i Bergen. Han var svært ung til å få et slikt embete, men tross alt var det allerede 15 år siden han hadde bestått sin teologiske embetseksamen.

### Biskop av Borg; fratreden i protest
Det gikk bare fem år før han ble utnevnt til biskop i det nyopprettede Borg i 1969. Da Stortinget liberaliserte abort i 1975, søkte han avskjed som biskop i protest mot at denne utvidelsen skjedde på tross av statskirkens motsigelser. Da han gikk av som biskop, ble det gjort et forsøk på å kalle ham til Menighetsfakultetet, men styret sa nei.

### Etter Borg
Fra 1977 og fram til han ble biskop i Bjørgvin var han dosent og senere professor ved Universitetet i Oslo, med et avbrudd fra 1981 til 1987 da han var forskningsprofessor ved Det lutherske verdensforbunds økumeniske senter i Strasbourg.

### Biskop av Bjørgvin
Etter tolv år ble han igjen biskop i Den norske kirke, denne gang i Bjørgvin. Med 60 % av stemmene i den kirkelige avstemningen var kirkens kall klart, og han var biskop her fra 1987 til 1994. I 1969 ordinerte han Rosemarie Köhn til prest, og Børre Knudsen ble innsatt av ham som daværende domprost i 1967.

### Etter Bjørgvin
Etter sin avgang i Bergen var han tilknyttet Chr. Michelsens Institutt fra 1994 til 1997.

Han hadde et stort antall verv og publiserte en lang rekke bøker og artikler. I en alder av 80 år var han fortsatt en aktiv deltaker i den offentlige debatt. I 2010 var han blant annet engasjert i kampen mot den nye ekteskapsloven, og gikk sammen med Nina Karin Monsen og 198 andre ektepar inn for at loven skulle bringes inn for Menneskerettighetsdomstolen i Strasbourg.

### Kommandør av St. Olavs Orden
I 2001 ble han utnevnt til kommandør av St. Olavs Orden.

### Salmedikter og -oversetter
Han skrev og oversatte en rekke salmer, og er representert i Norsk salmebok 2013 med fem egne tekster og ti oversettelser.

## Annet
Med sin karakteristiske fremtoning var han et takknemlig objekt for parodier, for eksempel av komikeren Trond Kirkvaag.

## Bibliografi (utvalg)

* 1967: *Skal kyrkja tenkja nye tankar : foredrag på 30. Vestlandske bondestemna*, skrift nr.&nbsp;60 i Yrkessamband for Vestlandsbygdenes skriftserie
* 1971: *Til Borg fra Bergen* (erindringer), Forlaget Land og Kirke
* 1975: *Derfor : dokumentasjoner omkring abort-debatten og en embetsnedleggelse* (debattbok), Gyldendal Norsk Forlag
* 1980: *Et veddemål : Pascals berømte argument for gudstroen - og 300 års motforestillinger*, Universitetsforlaget
* 1987: *Endelig hjemme. Per Lønning forteller til Sverre Inge Apenes*, Hjemmenes Bokforlag a.s.
* 1997: *Fundamentalisme : ord til fordømmelse - ord til fordummelse? : en begrepshistorisk undersøkelse*, Ariadne forlag
* 1998: *Kirkeglede : om gudstjenestevisjon og virkelighet*, Verbum forlag 

## Referanser




## Eksterne lenker
* 
* Sitater på Wikiquote